Broj: 711-I-1910-M-137/21-02-11

Zagreb, 29. listopada 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva, te Tončice Božić, Aleksandre Jozić-Ileković i Davorina Ivanjeka, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19, u daljnjem tekstu: ZSSI), **na zahtjev dužnosnika Stipe Petrine, općinskog načelnika Općine Primošten,** za davanjem mišljenja Povjerenstva, na 147. sjednici, održanoj dana 29. listopada 2021.g., daje sljedeće:

**MIŠLJENJE**

**Na temelju članka 14. stavka 2. ZSSI-a, dužnosnik Stipe Petrina, općinski načelnik Općine Primošten, može istovremeno uz obnašanje navedene dužnosti biti član Upravnog vijeća ustanove LUČKA UPRAVA ŠIBENIK, obzirom da je navedena ustanova utvrđena kao ustanova od posebnog državnog interesa, bez prava na naknadu, osim prava na naknadu putnih i drugih opravdanih troškova te pod uvjetom da već nije član u druga dva upravna vijeća ustanova ili nadzorna odbora izvanproračunskih fondova.**

Obrazloženje

 Zahtjev za davanjem mišljenja Povjerenstva podnio je dužnosnik Stipe Petrina, općinski načelnik Općine Primošten. U knjigama ulazne pošte zahtjev je zaprimljen 25. listopada 2021.g., pod poslovnim brojem: 711-U-5184-M-137/21-01-2, povodom kojeg je otvoren predmet broj M-137/21.

Člankom 3. stavkom 1. podstavkom 39. ZSSI-a propisano je kako su gradonačelnici, općinski načelnici i njihovi zamjenici dužnosnici u smislu odredbi ZSSI-a. Uvidom u Registar dužnosnika koji ustrojava i vodi Povjerenstvo utvrđeno je da dužnosnik Stipe Petrina u trenutnom mandatu obnaša dužnost općinskog načelnika općine Primošten od 21. svibnja 2021.g., dok je istu dužnost obnašao u mandatima 2013.-2017. i 2017.-2021.g. te je stoga Stipe Petrina na temelju obnašanja navedenih dužnosti obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu navodi kako je imenovan za člana Upravnog vijeća Lučke uprave Šibenik, kao predstavnik Šibensko-kninske županije čiji mandat je u trajanju od četiri godine. Članovi upravnog vijeća Lučke uprave Šibenik primaju naknadu za obavljanje dužnosti u iznosu cca 1.000,00 kn. Dužnosnik traži mišljenje predstavlja li sukob interesa njegovo imenovanje budući da trenutno obavlja dužnost općinskog načelnika Općine Primošten gdje prima volontersku naknadu u neto iznosu od 6.586,25 kn. Također je trenutno i Predsjednik Županijske skupštine Šibensko-kninske županije koju funkciju obavlja volonterski, bez naknade. Dužnosnik u prilogu dostavlja Odluku o imenovanju člana Upravnog vijeća Lučke uprave Šibenik, KLASA: 119-02/10-01/2 od 20. listopada 2021.g.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 14. stavkom 2. ZSSI-a propisano je da dužnosnici iznimno mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove, odnosno nadzornog odbora izvanproračunskog fonda po položaju. Za članstvo u upravnim vijećima ustanova, odnosno nadzornim odborima izvanproračunskih fondova dužnosnik nema pravo na naknadu, osim prava na naknadu putnih i drugih opravdanih troškova.

Sukladno članku 14. stavku 3. ZSSI-a Hrvatski sabor utvrđuje popis pravnih osoba od posebnog državnog interesa, na prijedlog Vlade Republike Hrvatske, a sukladno stavku 4. istog članka, predstavničko tijelo jedinice lokalne, odnosno područne (regionalne) samouprave utvrđuje popis pravnih osoba od posebnog interesa za tu jedinicu.

Uvidom u izvadak iz sudskog registra Trgovačkog suda u Zadru - stalna služba u Šibeniku Povjerenstvo je utvrdilo da je pod matičnim brojem subjekta 100004751, OIB: 98609040957, upisana ustanova LUČKA UPRAVA ŠIBENIK. Kao jedini osnivač navedene ustanove upisana je Republika Hrvatska, a kao osoba ovlaštena za zastupanje Čedo Petrina, zastupnik – ravnatelj.

Odlukom o popisu pravnih osoba od posebnog državnog interesa od 15.12.2010., Odlukom o izmjenama i dopunama Odluke o popisu pravnih osoba od posebnog državnog interesa od 31.1.2014., Odlukom o izmjenama i dopunama Odluke o popisu pravnih osoba do posebnog interesa od 15.5.2015. i Odlukom o dopuni Odluke o popisu pravnih osoba od posebnog državnog interesa od 25.9.2015. (objavljenim u "Narodne novine" br. 144/10. - na snazi od 22.12.2010., "Narodne novine", br. 16/14. - na snazi od 24.7.2014., "Narodne novine" br. 55/15. - na snazi od 23.5.2015. i "Narodne novine" br. 105/15. - na snazi od 10.10.2015.) ustanova LUČKA UPRAVA ŠIBENIK proglašena je pravnom osobom od posebnog državnog interesa.

S obzirom da je ustanova LUČKA UPRAVA ŠIBENIK proglašena ustanovom od posebnog državnog interesa, sukladno članku 14. stavku 2. ZSSI-a, nema zapreke da dužnosnik Stipe Petrina istovremeno uz obnašanje dužnosti općinskog načelnika Općine Primošten bude član Upravnog vijeća navedene ustanove, pod uvjetom da nije član u druga dva upravna vijeća ustanova ili nadzorna odbora izvanproračunskih fondova. Za članstvo u upravnom vijeću navedene ustanove dužnosnik nema pravo na naknadu, osim prava na naknadu putnih i drugih opravdanih troškova.

Upućuje se dužnosnik da članstvo u Upravnom vijeću predmetne ustanove prijavi u obrascu Izvješća o imovinskom stanju dužnosnika, pod rubrikom „Ostala članstva i funkcije dužnosnika u drugim pravnim osobama, udruženjima, udrugama i organizacijama“.

Slijedom navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnik Stipe Petrina, osobnom dostavom
2. Objava na internetskoj stranici Povjerenstva
3. Pismohrana